**Előterjesztés**

a Közgyűlés részére

Tisztelt Közgyűlés!

Budapest Főváros Önkormányzata 2016. évi összevont költségvetésében Építészeti értékvédelmi feladatok 881602 címkódon rendelkezésre álló előirányzatból (1. melléklet), a Közgyűlés 848/2016. (VI.8.) számú határozatában ”Építészeti Értékvédelmi Támogatás 2016” címmel 135 millió Ft-ot biztosított a főváros városképét meghatározó, a főváros által védett építészeti értékek rekonstrukciójának, felújításának támogatására, amely pályázat útján hasznosítható (2. melléklet). A pályázat a határozatnak megfelelően 2016. július 6–án meghirdetésre került a Budapest Portálon, valamint a Főpolgármesteri Hivatal Ügyfélszolgálati Irodájában lévő hirdetőtáblán. Mindezek mellett felhívást kapott minden kerület főépítésze annak érdekében, hogy a pályázatot népszerűsítse a saját kerületében, ezzel is segítve a kerületben lévő építészeti értékek megmentését. A pályázat széles körű meghirdetése rendkívül nagy érdeklődést eredményezett, így a 2016. szeptember 30-i beadási határidőre 50 darab pályázat érkezett be.

A pályázatok bontására létrehozott bizottság megvizsgálta a benyújtott borítékok sértetlenségét és azt, hogy azok a közzétett határidőre érkeztek-e, határidőn belül adták-e postára valamint rendelkeznek-e pályázati űrlappal. A pályázatok által igényelt támogatás összesen 432.985.519 Ft, amely a rendelkezésre álló szétosztható keret mintegy háromszorosa. A borítékok között a pályázat benyújtási határidején túl, vagy lezáratlanul érkezett nem volt.

A pályázat a 37/2013. (V.10.) számú, Budapest főváros építészeti örökségének fővárosi helyi védelméről szóló Főv. Kgy. rendelet 1. melléklete, Budapest fővárosi helyi védettségű építészeti örökségének jegyzékében szereplő épületekre vonatkozik, ezért a benyújtott pályázatok közül 7 db további vizsgálatára nem került sor, mivel azok nem álltak fővárosi helyi védelem alatt.

Így a további vizsgálatra alkalmas, érvényes pályázatok száma: 43 db volt. A pályázati borítékok bontásának körülményeit az elkészült bontási jegyzőkönyv mutatja be részletesen. (3. melléklet)

A 43 db pályázat először formai szempontból került értékelésre, és ahol hiányosság mutatkozott, az érintettek hiánypótlásra szóló felhívást kaptak a megadott e-mail címükre. A hiányos pályázatok benyújtói közül 9 nem pótolta a hiányt, így a pályázata nem került további vizsgálatra. Továbbá 2 pályázó elállt a pályázattól. Mindezt a „Formai követelmények értékelése” című táblázatban foglaltuk össze (4. melléklet). A pályázatok tartalmi értékelése helyszíni bejárással kezdődött, ahol fotókat készítve rögzítettük a támogatással felújítani kívánt épületrészek jelenlegi állapotát. A helyszíni tapasztalatokat és a pályázati dokumentációk vizsgálatának eredményét a pályázatonként készített „Értékelési lapok” (5. melléklet) mutatják be. Az értékelési lapokon rögzítettük a javasolt támogatás mértékét és a támogatás segítségével elvégzendő szükséges munkákat is. Az értékelési lapok legfontosabb adatai a könnyebb áttekinthetőség érdekében a „Támogatási igények és támogatási javaslatok” című táblázatban láthatók. (6. melléklet)

Összességében megállapítható, hogy a beérkezett támogatási igények a pár százezer forinttól a több tízmillió forintos igényen át a százmilliósig terjedtek, százalékos igényt tekintve a 40%-120% közötti skálán. A támogatással megvalósítani kívánt munkák általában a pályázati kiírás fő céljának figyelembevételével kerültek meghatározásra, azonban lényeges különbségek mutatkoznak abban, hogy jelentőségük a társadalom számára milyen mértékű.

A pályázati kiírásnak megfelelően, az elbírálás során előnyt élveztek azok a pályázók, akik közterületről látható építészeti értékek, elsősorban teljes homlokzatok felújításához, rekonstrukciójához kértek támogatást és vállalták, hogy az építészeti értéket zavaró gépészeti installációkat, reklámhordozókat eltávolítják a homlokzatról. Ebben az évben lehetőség nyílt továbbá arra is, hogy az épületek közösen használt belső tereiben lévő különleges építészeti értékek felújítása is támogatható legyen. Ennek szellemében az előterjesztés a formai követelményeknek megfelelő 32 pályázat közül 21 pályázatot javasol támogatásra.

A támogatásra nem javasolt pályázatok közül 6 db a jókarbantartás, és az egyéb tulajdonosi kötelezettségek teljesítéséhez kért segítséget annak ellenére, hogy a pályázati kiírás egyértelműen kizárja az épületek megfelelő műszaki állapotban tartásához ugyan elengedhetetlenül fontos, de a jókarbantartás körébe tartozó munkák támogatásának lehetőségét, mint pl. a tetőhéjalás felújítása. A jelentkezők közül többen nem vették figyelembe a pályázati kiírást, mivel a fent említetteken túl, nem értékőrző felújítást céloztak meg (2 db), vagy már elkezdett munkával pályáztak (1 db). 2 db pályázat pedig szakmai szempontok miatt nem támogatható.

A támogatási javaslat összeállítása során az alábbi elvek kerültek alkalmazásra. A pályázati kiírásnak mindenben megfelelő 21 db pályázat között úgy került szétosztásra a rendelkezésre álló keretösszeg, hogy a nagyobb önrészt vállalók lehetőség szerint a kért teljes támogatást kapják, míg a 80 % körüli támogatási igénnyel jelentkezők, az általuk igényelthez képest csak kisebb összegekkel legyenek támogatva. Ezen felül a társasházak és a frekventált helyen lévő épületek nagyobb arányú támogatást kapjanak, mint a pár tulajdonost érintő, vagy a városkép szempontjából kevésbé jelentős területen álló épületek felújítását célzó pályázatok.

**Az előterjesztés a teljes 135.000.000 Ft összegű keret elosztására tesz javaslatot.**

A pályázati kiírás szempontjait és az ismertetett elveket figyelembe véve 21 db pályázat támogatása javasolható, amelyek által 14 homlokzat, 8 lépcsőház, kapu, különleges értéket képviselő nyílászáró, 3 külső épületdísz és 1 belső iparművészeti érték újulhat meg.

A vissza nem térítendő támogatás igénybevételére a pályázóval megállapodás kerül megkötésre a pályázati felhívásban szereplő „Megállapodás minta” szerinti tartalommal.

A Megállapodás műszaki tartalma az értékelési lapokon szereplő „A pályázaton elnyert összeg felhasználásának módja” címszó alatti szöveg. A pályázó a támogatás összegét a megállapodásban vállalt kötelezettségeinek teljesítését követően kapja meg.

Az Építészeti Értékvédelmi Támogatás több, mint két évtizede nagyszámú, a városkép szempontjából is jelentős épület megőrzését, építészeti értékeinek megújítását segíti elő.

A pályázatok és az értékelés során a helyszíneken készített fényképek a Városépítési Főosztályon előre egyeztetett időpontban megtekinthetők.

Kérem a T. Közgyűlést, hogy a Budapest főváros építészeti örökségének fővárosi helyi védelméről szóló 37/2013. (V.10.) Főv. Kgy. rendelet 13. § és 14. § alapján az előterjesztést megtárgyalni és a határozati javaslatot elfogadni szíveskedjék.

Határozati javaslat

A Fővárosi Közgyűlés úgy dönt, hogy:

a 848/2016. (VI.8.) Főv. Kgy. határozattal elfogadott pályázati kiírásban meghirdetett ”Építészeti Értékvédelmi Támogatás 2016”-ot az alábbiak szerint ítéli oda az 5. mellékletben szereplő értékelési lapokon részletezett felhasználásra, jóváhagyja, megköti a Megállapodásokat a pályázati felhívásban szereplő „Megállapodás” minta szerint meghatározott feltételekkel az 2. melléklet szerinti tartalommal és felkéri a főpolgármestert a Megállapodások aláírására, továbbá a pályázatot benyújtók írásban történő értesítésére

|  |  |  |  |  |
| --- | --- | --- | --- | --- |
| sorsz. | cím | pályázó | támogatási  igény (Ft) | támogatási  javaslat (Ft) |
| 1. | II. kerület, Margit körút 29/A | Társasház | 22.551.078 | 14.000.000 |
| 2. | II. kerület, Margit körút 41. | Társasház | 8.000.000 | 8.000.000 |
| 3. | II. kerület, Szilágyi Erzsébet fasor 17-21. | Társasház | 1.000.000 | 400.000 |
| 4. | III. kerület, Keve utca 41. | Budapest Főváros III. kerület, Óbuda-Békásmegyer Önkorm. | 1.971.040 | 1.900.000 |
| 5. | III. kerület, Templom utca 19. | Medvés Tímea | 2.300.000 | 700.000 |
| 6. | III. kerület, Virág utca 19. | Németh Anna | 1.500.000 | - |
| 7. | IV. kerület, Görgey Artúr utca 26. | Budapesti Műszaki Szakképzési Centrum, Újpesti Két Tanítási Nyelvű Műszaki Szakgimnáziuma és Szakközépiskolája | 1.988.000 | 1.900.000 |
| 8. | V. kerület, Aulich utca 7. | Társasház | 8.000.000 | - |
| 9. | VI. kerület, Munkácsy Mihály utca 26. | Kölcsey Gimnáziumért Közhasznú Alapítvány | 3.500.000 | 3.500.000 |
| 10. | VII. kerület, Erzsébet körút 16. | Társasház | 2.500.000 | - |
| 11. | VII. kerület, Síp utca 7. | Társasház | 9.000.000 | 8.000.000 |
| 12. | VIII. kerület, Fiumei út 14. | Társasház | 16.237.814 | 11.000.000 |
| 13. | VIII. kerület, Népszínház utca 22. | Társasház | 9.650.000 | 9.500.000 |
| 14. | VIII. kerület, Szűz utca 5-7. | Társasház | 3.063.871 | 2.900.000 |
| 15. | IX. kerület, Ferenc körút 22. | Társasház | 13.000.000 | 13.000.000 |
| 16. | IX. kerület, Ipar utca 15-21. | Társasház | 10.000.000 | 10.000.000 |
| 17. | IX. kerület, Török Pál utca 1. | Képző és Iparművészeti Szakgimnázium és Kollégium, a Magyar Képzőművészeti Egyetem Gyakorlóiskolája | 7.000.000 | 7.000.000 |
| 18. | IX. kerület, Vámház körút 7. | Társasház | 12.800.229 | 10.900.000 |
| 19. | IX. kerület, Vámház körút 9. | Társasház | 1.450.000 | - |
| 20. | X. kerület, Szent László tér 29. | Budapest Főváros X. kerület Kőbányai Önkormányzat | 61.170.101 | - |
| 21. | XI. kerület, Bartók Béla út 1. | Társasház | 27.000.000 | 12.500.000 |
| 22. | XI. kerület, Bocskai út 10. | Budapest-Kelenföldi Evangélikus Egyházközség | 1.600.000 | 1.500.000 |
| 23. | XI. kerület, Fadrusz János utca 5. | Társasház | 300.000 | 300.000 |
| 24. | XII. kerület, Kiss János altábornagy utca 55. | Társasház | 2.000.000 | - |
| 25. | XII. kerület, Kiss János altábornagy utca 57. | Társasház | 2.500.000 | - |
| 26. | XII. kerület, Kiss János altábornagy utca 59. | Társasház | 2.500.000 | - |
| 27. | XIII. kerület, Röntgen utca 7. | Társasház | 5.500.000 | 4.000.000 |
| 28. | XIII. kerület, Szent István park 4. | Társasház | 962.288 | - |
| 29. | XIV. kerület, Jávor utca 11/A | Társasház | 19.098.146 | 8.000.000 |
| 30. | XIV. kerület, Telepes utca 32. | Budapest Főváros XIV. kerület Zugló Önkormányzata | 47.516.101 | - |
| 31. | XXII. kerület, Dózsa György út 96. | Baross Gábor Telepi Jézus Szíve Plébánia | 12.525.798 | - |
| 32. | XXII. kerület, Kossuth Lajos utca 78-94. | dr. Horváth Mihály | 15.703.249 | 6.000.000 |
|  | |  | összesen: | 135.000.000 |

határidő: a döntést követően az értesítés 60 nap, a megállapodás megkötése 90 nap

felelős: Tarlós István főpolgármester

Határozathozatal módja:

Az 1. határozat elfogadásához egyszerű szavazattöbbség szükséges.

*Budapest, 2017. január „…….”*

|  |
| --- |
|  |
| dr. Szeneczey Balázs  főpolgármester-helyettes |

|  |
| --- |
| Láttam: |
| Sárádi Kálmánné dr.  főjegyző |

mellékletek:

1. A költségvetésben pénzügyi fedezet biztosítása
2. Építészeti Értékvédelmi Támogatás 2016. pályázati kiírás
3. Bontási és pót bontási jegyzőkönyv
4. Formai követelmények értékelése – táblázat
5. Értékelési lapok
6. Támogatási igények és támogatási javaslatok – táblázat